贈通慧大師凈務
作者：陳舜俞
朝代：宋

paragraphs: 鄱陽江頭逢道人，昔我先子遊從親。
口誦先子詩，別來三十春。
我悲不忍聽，泫然淚沾巾。
道人見我少小日，嗟我老大空埃塵。
我謂道人言，姑願有所陳。
公孫希世董生逐，子貢結駟原憲貧。
伯夷采薇避周粟，許由洗耳爲堯民。
道雖有用舍，天實爲屈伸。
子誠空門士，胡爲甘隠淪。
邇來拔士到屠販，圈牢往往生麒麟。
延英賜對不膜拜，下視羅什來姚秦。
方袍騎馬使絕域，賀蘭山前無縉紳。
如子固不羈，何不自化青雲身。
今我迂疏不知返，悠悠如海空迷津。
無錢買山廬峰下，行欲東來長水濱。
子如厭世欲已矣，來寄瓶錫爲吾鄰。